**TAVASZI ÖRÖMMONDÓ HIRDETÉS**

***Határidő/lapzárta: 2020. április 10.***

„Nehéz homályba kúszik a jövő,
Mint szürkületkor erdőben az út…
Aki bemegy, nem tudja, merre jut
S nem tudja, ki lesz, aki szembe jő.

Tán a Balsors lesz, tán a Jószerencse,
Talán törpe lesz, talán óriás,
Talán lidérc, ki tőrt vet, vermet ás,
Talán angyal, hogy lelkünk égbe mentse.”

(Reményik Sándor: Nehéz homályba – részlet)

Igen, Magyarországot is elérte a koronavírus fertőzés, a válsághelyzet, a bizonytalanná vált jövő. Mindezek ellenére és főként: mindezek felett ÁLDÁST, BÉKESSÉGET és – karantén körülmények között is – Istennel és egymással megélt örömet kívánok Kedves Mindnyájunknak az Örömmondó szerkesztői nevében!

Még hetekkel korábban az érkező járványveszély előtt egyik újságszerkesztő „kollégámmal” a tavaszi Örömmondó témájáról gondolkoztunk. Jeleztük is egymásnak, hogy megfogant bennünk valami, és amikor találkoztunk, egyszerre vágtuk rá: „KIKELET!”

A vírusveszély miatti óvintézkedések kihirdetése előtti utolsó vasárnapi kóruspróbára igyekezvén a földből frissen előbújó hajtásokban gyönyörködtem. A következő kérdés tört fel bennem: – Hogy van a tavasznak hite minden évben újra és újra eljönni annak ellenére, hogy a tél utója még el sem vonult, még csírájában elfojthatja a friss igyekezetet, lefagyaszthatja a zöldellő rügyeket?! Egy kedves kórustársam egyszerűen, szinte magától értetődően idézte Ady Endrét: – „Az Élet él és élni akar!”

Valóban elég csak akarni élni…? Ha vihar dúl, ha sötét fellegek borítják az eget, ha visszanyúl a tél vasfoga és lefagyasztja az új kezdetet, ha halálos kór támadja az embereket… – valóban *elég csak akarni élni*?!

Kedves Testvéreim, nem hagyhatjuk figyelmen kívül, hogy az az Élet, amely él és élni akar, vagyis az az Élet, amely él és életet ad, az a nagybetűs ÉLET, amely egyben az ÚT és az IGAZSÁG is: maga JÉZUS KRISZTUS. Aki azért jött a világba, hogy éljünk általa (1Jn. 4:9). Ő az, aki tökéletes golgotai áldozatával egyszer s mindenkorra legyőzte a halált. Hogy milyen áron? A saját vére árán.

Kikelet. Miből? Honnan? Hogyan??!!! Esetleg magunkból kelünk ki?!!

Karanténból!? Betegágyból vagy betegágy mellől!? Elkeserítőnek ígérkező világgazdasági válságból!?

Sok a kérdés, és félek, híján vagyunk a feleletnek.

**Segítsetek, Testvérek: bátorítsuk egymást!**

* **Ebben a járványterhes helyzetben miben reménykedünk?**
* **Milyen örömeink vannak még így is, még most is?**
* **Hogyan éljük meg a bezárt ajtók mögött az Istennel és egymással való közösséget?**
* **Javunkra válik-e a nagy nélkülözés, a böjt?**
* **Vajon van-e fény az „alagút” végén?**

Írásaitokat: legyenek azok bár vallomások, imádságok, elmélkedések vagy versek (a felsorolás tetszőlegesen folytatható) legfeljebb 1 A/4-es oldal terjedelemben (12-es betűnagyság) **2020. április 10-ig** várjuk az újonnan, újság-célra létrehozott orommondo.zuglo@gmail.com e-mail címen, vagy valamilyen formában eljuttatva a szerkesztőknek.

FIGYELEM!! A jelenlegi speciális technikát igénylő szerkesztési munkálatok miatt kérjük a határidőt mindenképpen betartani!!

Hálásan köszönjük megértéseteket!

Ama bizonyos végzetes nagypéntek után, Jézus halálának harmadnapján egy hatalmas nagy kő tovagördült. A Feltámadott szavai sokszorozzák meg erőnket:

„A világon nyomorúságotok van, de bízzatok: én legyőztem a világot.” (Jn. 16:33)